Artist Percy Sledge er død
Det er agenten hans som bekrefter at R&B-sangeren døde tirsdag morgen i hans hjem i Louisiana, skriver ABC News. – Sledge døde etter å ha kjempet mot kreft i lang tid, forteller Steve Green til nyhetskanalen. For mange er Sledge mest kjent for 1966-hiten «When a Man Loves a Woman», men også for «Warm and Tender Love», «It Tears Me Up», «Out of Left Field» og «Take Time to Know Her». Sledge fortsatte å synge og gi ut musikk fram til 2013, da han ga ut albumet «The Gospel of Percy Sledge». «When a Man Loves a Woman» gikk til topps på Billboard 100-hitlisten da den kom ut i 1966 og er kåret til tidenes 54. beste sang av musikkbladet Rolling Stone. Sledge er medlem av «Rock and Roll Hall of Fame» og «Alabama Music Hall of Fame». Han ble 73 år.
Percy Sledge, mannen bak slageren «When a Man Loves a Woman», døde tirsdag.